ᱨᱟᱵᱽᱲᱤ ᱫᱮᱵᱤ

ᱨᱟᱵᱽᱲᱤ ᱫᱮᱵᱤ ᱡᱟᱫᱚᱵᱽ (ᱡᱟᱱᱟᱢ: ᱑᱙᱕᱖) ᱫᱚ ᱢᱤᱫ ᱥᱤᱧᱚᱛᱤᱭᱟᱹ ᱨᱟᱡᱽᱟᱹᱨᱤᱭᱟᱹ ᱠᱟᱱᱟᱭ ᱡᱟᱦᱟᱸᱭ ᱫᱚ ᱵᱤᱦᱟᱨ ᱯᱚᱱᱚᱛ ᱨᱮᱱ ᱯᱮ ᱫᱷᱟᱣ ᱥᱤᱨᱟᱹ ᱢᱚᱱᱛᱨᱤ ᱮ ᱛᱟᱸᱦᱮ ᱠᱟᱱᱟ ᱾ ᱩᱱᱤ ᱜᱮ ᱵᱤᱦᱟᱨ ᱨᱮᱱ ᱯᱩᱭᱞᱩ ᱟᱨ ᱱᱤᱛ ᱦᱟᱹᱵᱤᱫ ᱛᱮ ᱮᱠᱞᱟ ᱛᱤᱨᱞᱟᱹ ᱥᱤᱨᱟᱹ ᱢᱚᱱᱛᱨᱤ ᱠᱟᱱᱟᱭ ᱾ ᱩᱱᱤ ᱫᱚ ᱵᱤᱦᱟᱨ ᱵᱤᱫᱷᱟᱱᱥᱚᱵᱷᱟ ᱯᱚᱨᱤᱥᱚᱫᱽ ᱨᱮᱱ ᱥᱚᱦᱮᱫ ᱠᱟᱱᱟᱭ ᱾ ᱨᱟᱵᱽᱲᱤ ᱫᱮᱵᱤ ᱫᱚ ᱵᱤᱦᱟᱨ ᱨᱮᱱ ᱢᱟᱨᱮ ᱥᱤᱨᱟᱹ ᱢᱚᱱᱛᱨᱤ ᱟᱨ ᱥᱤᱧᱚᱛ ᱨᱮᱱ ᱢᱟᱨᱮ ᱨᱮᱞ ᱢᱚᱱᱛᱨᱤ ᱞᱟᱞᱩᱯᱨᱟᱥᱟᱫᱽ ᱡᱟᱫᱚᱵᱽ ᱨᱮᱱ ᱵᱟᱹᱦᱩ ᱟᱨ ᱢᱟᱨᱮ ᱩᱯᱚ-ᱥᱤᱨᱟᱹ ᱢᱚᱱᱛᱨᱤ ᱟᱨ ᱵᱤᱨᱳᱫᱷᱤ ᱱᱮᱛᱟ ᱛᱮᱡᱚᱥᱣᱤ ᱡᱟᱫᱚᱵᱽ ᱟᱡ ᱟᱭᱚ ᱠᱟᱱᱟᱭ ᱾ ᱩᱱᱤ ᱫᱚ ᱵᱮᱦᱟᱨ ᱵᱤᱫᱷᱟᱱᱥᱚᱵᱷᱟ ᱠᱟᱭᱩᱱᱥᱤᱞ ᱨᱮᱱ ᱵᱤᱨᱳᱫᱷᱤ ᱱᱮᱛᱟ ᱠᱟᱱᱟᱭ ᱾

ᱨᱟᱡᱽᱟᱹᱨᱤ ᱡᱤᱭᱚᱱ
᱒᱕ ᱡᱩᱞᱟᱭ ᱑᱙᱙᱗ ᱨᱮ ᱨᱟᱵᱲᱤ ᱫᱮᱵᱤ ᱵᱤᱦᱟᱨ ᱨᱮᱱ ᱯᱩᱭᱞᱩ ᱛᱤᱨᱞᱟᱹ ᱥᱤᱨᱟᱹ ᱢᱚᱱᱛᱨᱤ ᱮ ᱵᱮᱱᱟᱣ ᱞᱮᱱᱟ, ᱟᱡ ᱡᱟᱶᱟᱭ ᱞᱟᱞᱩᱯᱨᱟᱥᱟᱫᱽ ᱡᱟᱫᱚᱵᱽ ᱪᱟᱨᱟ ᱜᱷᱳᱴᱟᱞᱟ (ᱤᱛᱟᱹ ᱜᱷᱩᱥ) ᱫᱩᱨᱱᱤᱛᱤ ᱚᱵᱷᱤᱡᱳᱜᱽ ᱨᱮ ᱟᱡ ᱵᱤᱨᱩᱫᱽ ᱨᱮ ᱩᱪᱷᱟᱹᱱ ᱞᱮᱱ ᱮᱨᱮᱥᱴ ᱣᱟᱨᱮᱱᱴ ᱛᱟᱭᱚᱢ ᱟᱡᱟᱜ ᱦᱩᱫᱟᱹ ᱠᱷᱚᱱ ᱚᱪᱚᱜ ᱦᱩᱭᱮᱱ ᱛᱟᱭᱚᱢ ᱾ ᱩᱱᱤ ᱫᱚ ᱒᱐᱐᱕ ᱦᱟᱹᱵᱤᱫ ᱯᱚᱱᱚᱛ ᱨᱮᱭ ᱥᱟᱥᱚᱱ ᱞᱮᱫᱟ ᱾


ᱨᱟᱵᱽᱲᱤ ᱫᱮᱵᱤ ᱨᱟᱜᱷᱳᱯᱩᱨ ᱛᱟᱞᱢᱟ ᱠᱷᱚᱱ ᱯᱮ ᱫᱷᱟᱣ ᱵᱤᱦᱟᱨ ᱵᱤᱫᱷᱟᱱᱥᱚᱵᱷᱟ ᱨᱮᱭ ᱵᱟᱪᱷᱟᱣ ᱞᱮᱱᱟ ᱾ ᱒᱐᱑᱐ ᱵᱤᱦᱟᱨ ᱵᱤᱫᱷᱟᱱᱥᱚᱵᱷᱟ ᱵᱟᱪᱷᱱᱟᱣ ᱨᱮ, ᱨᱟᱵᱲᱤ ᱫᱮᱵᱤ ᱵᱟᱨᱭᱟ ᱛᱟᱞᱢᱟ ᱨᱟᱜᱷᱳᱯᱩᱨ ᱟᱨ ᱥᱳᱱᱯᱩᱨ ᱠᱷᱚᱱ ᱵᱟᱪᱷᱱᱟᱣ ᱨᱮᱭ ᱛᱤᱸᱜᱩ ᱞᱮᱱᱟ, ᱢᱮᱱᱠᱷᱟᱱ ᱵᱟᱨᱭᱟ ᱛᱟᱞᱢᱟ ᱨᱮᱜᱮᱭ ᱦᱤᱨᱟᱹᱣ ᱮᱱᱟ, ᱚᱱᱟ ᱵᱟᱪᱷᱱᱟᱣ ᱨᱮ ᱨᱟᱥᱴᱨᱤᱭᱚ ᱡᱚᱱᱚᱛᱟ ᱫᱚᱞ ᱠᱚ ᱦᱤᱨᱟᱹᱣ ᱚᱪᱚ ᱞᱮᱱᱟ ᱟᱨ ᱠᱷᱟᱹᱞᱤ ᱒᱒ ᱜᱚᱴᱟᱱ ᱢᱟᱹᱪᱤ ᱜᱮᱠᱚ ᱡᱤᱛᱟᱹᱣ ᱞᱮᱱᱟ ᱾

ᱩᱱᱤ ᱫᱚ ᱥᱟᱨᱚᱱ ᱞᱳᱠᱥᱚᱵᱷᱟ ᱛᱟᱞᱢᱟ ᱠᱷᱚᱱ ᱒᱐᱑᱔ ᱞᱳᱠᱥᱚᱵᱷᱟ ᱵᱟᱪᱷᱱᱟᱣ ᱨᱮᱭ ᱛᱤᱸᱜᱩ ᱞᱮᱱᱟ ᱢᱮᱱᱠᱷᱟᱱ ᱵᱤ.ᱡᱮ.ᱯᱤ ᱨᱮᱱ ᱨᱟᱡᱤᱵᱷ ᱯᱨᱚᱛᱟᱯ ᱨᱩᱰᱤ ᱰᱷᱮᱱ ᱮ ᱦᱤᱨᱟᱹᱣ ᱮᱱᱟ ᱾

ᱚᱠᱛᱟ
ᱵᱤᱦᱟᱨ ᱨᱮᱱ ᱥᱤᱨᱟᱹ ᱢᱚᱱᱛᱨᱤ ᱞᱮᱠᱟᱛᱮ ᱫᱮᱵᱤ ᱟᱜ ᱵᱚᱦᱟᱞ ᱫᱚ ᱥᱤᱧᱚᱛᱤᱭᱟᱹ ᱨᱟᱡᱽᱟᱹᱨᱤ ᱱᱟᱜᱟᱢ ᱨᱮ ᱥᱟᱱᱟᱢ ᱠᱷᱚᱱ ᱢᱟᱨᱟᱝ ᱦᱟᱦᱟᱲᱟᱜ ᱟᱨ ᱵᱟᱝ ᱟᱹᱭᱩᱢᱟᱱ ᱟᱠᱟᱱ ᱜᱷᱚᱴᱚᱱ ᱢᱮᱱᱛᱮ ᱢᱟᱱᱟᱣᱚᱜᱼᱟ, ᱪᱮᱫᱟᱜ ᱥᱮ ᱩᱱᱤ ᱫᱚ ᱢᱤᱫ ᱜᱷᱟᱨᱚᱸᱡᱤᱭᱟᱹ ᱛᱤᱨᱞᱟᱹᱭ ᱛᱟᱸᱦᱮ ᱠᱟᱱᱟ ᱟᱨ ᱨᱟᱡᱽᱟᱹᱨᱤ ᱨᱮ ᱟᱡᱟᱜ ᱜᱚᱨᱚᱡᱽ ᱟᱨ ᱵᱟᱲᱟᱭ ᱦᱚᱸ ᱵᱟᱝ ᱛᱟᱸᱦᱮ ᱠᱟᱱ ᱛᱟᱭᱟ ᱾ ᱟᱡᱟᱜ ᱚᱞᱚᱜ ᱯᱟᱲᱦᱟᱣ ᱵᱟᱝ ᱵᱟᱲᱟᱭ ᱟᱨ ᱠᱟᱹᱢᱤ ᱨᱮ ᱦᱮᱣᱟ ᱵᱟᱝ ᱠᱷᱟᱹᱛᱤᱨ ᱛᱮ ᱠᱟᱹᱢᱤᱭᱟᱹ ᱠᱚ ᱛᱟᱞᱟ ᱨᱮ ᱟᱹᱰᱤ ᱚᱠᱛᱟ ᱟᱨ ᱵᱤᱨᱳᱫᱷᱤ ᱮ ᱥᱟᱢᱟᱝ ᱞᱮᱫᱟ ᱾

ᱟᱯᱱᱟᱨ ᱡᱤᱭᱚᱱ
ᱫᱮᱵᱤ ᱫᱚ ᱑᱙᱕᱖ ᱥᱮᱨᱢᱟ ᱨᱮ ᱵᱤᱦᱟᱨ ᱨᱮᱭᱟᱜ ᱜᱚᱯᱟᱞᱜᱚᱸᱡᱽ ᱨᱮᱭ ᱡᱟᱱᱟᱢ ᱞᱮᱱᱟ ᱾ ᱩᱱᱤᱭᱟᱜ ᱜᱷᱟᱨᱚᱸᱡᱽ ᱨᱮᱭᱟᱜ ᱢᱤᱫ ᱟᱹᱱᱟᱹᱨᱤ ᱞᱮᱠᱟᱛᱮ ᱩᱱᱤᱭᱟᱜ ᱧᱩᱛᱩᱢ ᱫᱚ ᱢᱤᱫ ᱥᱤᱧᱚᱛᱤᱭᱟᱹ ᱢᱤᱥᱴᱤ ᱨᱮᱭᱟᱜ ᱧᱩᱛᱩᱢ ᱛᱮ ᱫᱚᱦᱚ ᱦᱩᱭ ᱟᱠᱟᱱᱟ, ᱚᱱᱠᱟ ᱜᱮ ᱟᱡ ᱨᱮᱱ ᱦᱩᱰᱤᱝ ᱵᱩᱱ ᱠᱚᱣᱟᱜ ᱧᱩᱛᱩᱢ ᱡᱟᱞᱮᱵᱤ, ᱨᱟᱥᱜᱩᱞᱞᱟ ᱟᱨ ᱯᱟᱱᱱᱟ ᱠᱟᱱᱟ ᱾ ᱑᱙᱗᱓ ᱨᱮ ᱨᱟᱵᱲᱤ ᱫᱮᱵᱤ ᱫᱚ ᱑᱗ ᱥᱮᱨᱢᱟ ᱩᱢᱮᱨ ᱨᱮ ᱞᱟᱞᱩᱯᱨᱟᱥᱟᱫᱽ ᱡᱟᱫᱚᱵᱽ ᱥᱟᱶ ᱮ ᱵᱟᱯᱞᱟ ᱞᱮᱱᱟ ᱟᱨ ᱩᱱᱠᱤᱱ ᱨᱮᱱ ᱟᱨᱮ ᱜᱚᱴᱟᱱ ᱜᱤᱫᱽᱨᱟᱹ ᱢᱮᱱᱟᱜ ᱠᱚᱣᱟ, ᱮᱭᱟᱭ ᱠᱩᱲᱤ ᱟᱨ ᱵᱟᱨᱭᱟ ᱠᱚᱲᱟ ᱾ ᱟᱡ ᱨᱮᱱ ᱦᱩᱰᱤᱝ ᱠᱚᱲᱟ ᱛᱮᱡᱚᱥᱣᱤ ᱡᱟᱫᱚᱵᱽ ᱫᱚ ᱵᱤᱦᱟᱨ ᱨᱮᱱ ᱔ ᱟᱱ ᱩᱯᱚ-ᱥᱤᱨᱟᱹ ᱢᱚᱱᱛᱨᱤ ᱞᱮᱠᱟᱛᱮᱭ ᱛᱟᱸᱦᱮ ᱠᱟᱱᱟ ᱟᱨ ᱱᱤᱛ ᱵᱤᱦᱟᱨ ᱵᱤᱫᱷᱟᱱᱥᱚᱵᱷᱟ ᱨᱮ ᱵᱤᱨᱳᱫᱷᱤ ᱱᱮᱛᱟ ᱞᱮᱠᱟᱛᱮ ᱢᱮᱱᱟᱭᱟ, ᱩᱱᱤ ᱫᱚ ᱚᱯᱷᱤᱥ ᱨᱮ ᱥᱟᱱᱟᱢ ᱠᱷᱚᱱ ᱠᱚᱢ ᱩᱢᱮᱨ ᱨᱮᱱ ᱠᱟᱱᱟᱭ ᱾

ᱧᱩᱛᱩᱢᱟᱱ ᱞᱟᱠᱪᱟᱨ ᱨᱮ
ᱥᱤᱧᱚᱛᱤᱭᱟᱹ ᱣᱮᱵᱽ ᱥᱤᱨᱤᱡᱽ ᱢᱟᱦᱟᱨᱟᱱᱤ ᱫᱚ ᱨᱟᱵᱽᱲᱤ ᱫᱮᱵᱤ ᱟᱜ ᱥᱤᱨᱟᱹ ᱢᱚᱱᱛᱨᱤ ᱞᱮᱠᱟᱛᱮ ᱠᱟᱹᱢᱤ ᱠᱷᱚᱱ ᱩᱫᱽᱜᱟᱹᱣ ᱟᱠᱟᱱᱟ ᱾

ᱥᱟᱹᱠᱷᱭᱟᱹᱛ

ᱵᱟᱨᱦᱮ ᱡᱚᱱᱚᱲ

ᱛᱷᱚᱠ:ᱥᱤᱧᱚᱛ ᱨᱮᱱ ᱛᱤᱨᱞᱟᱹ ᱥᱤᱨᱟᱹ ᱢᱚᱱᱛᱨᱤ
ᱛᱷᱚᱠ:ᱵᱤᱦᱟᱨ ᱨᱤᱱ ᱥᱤᱨᱟᱹ ᱢᱚᱱᱛᱨᱤ ᱠᱚ